Ihminen hankkii koiran, jotta sillä olisi sadistisen esimiehensä luota kotiin palattuaan edes joku, jota saa kiskoa samalla tavoin talutushihnassa. AY-liikkeen koira on SDP, ja suuryritysten koira on kokoomus. MTK:llä taas ei ole koiraa, vaan huora nimeltä keskusta, jonka ping pong -show’n maksamme sinä ja minä.

Sen mielisairaan tukipolitiikan takia maataloutemme tekee joka vuosi kolme miljardia euroa miinusta. Kolme miljardia euroa, joka Odinin, Nemesiksen ja Allahin vuosi!

Elinkeinot eivät ole Suomessa olemassa asiakasta varten, vaan elinkeinoja itseään varten. Oikea yrittäminen on Suomessa hankalaa. Sen sijaan feikkiyrittäminen eli yrittäminen monopoliasemalla ja yritys- ja maataloustukien avulla on helppoa kuin jazz-heinän teko Helsingissä.

Raha on ihmisen keksinnöistä hienoimpia. Rahaa ei kiinnosta maksajan ihon pigmentti tai se, keitä maksaja paneskelee ja mihin aukkoon. Raha ylittää rasismin, identiteettipolitiikan ja kaiken muun ääliömäisyyden. Markkinatalous on sitä, että kellä tahansa on mahdollisuus myydä ihmisille jotakin, josta nämä maksavat sen, minkä arvoiseksi sen kokevat. Valitettavasti Suomessa ei ole tarpeeksi markkinataloutta.

Eläin- ja turkistiloillla tärkeintä on elinkeino, ei eläin. Turkiseläinten kasvattajaliiton puhenainen Leena Harkimo perustelee turkistarhausta sillä, että ”ala työllistää 5 000 ihmistä”. Samaa ”työllistävä vaikutus” -argumenttia käytetään jatkuvasti eläinten huonoista oloista suomalaisilla tiloilla.

Jos tilaisin jonkun pahoinpitelemään vihamieheni, sillä olisi myös ”työllistävä vaikutus”. Ei sinänsä huono ajatus. Todella työllistävä vaikutus on myös huumekartelleilla ja parituksella. Ja kun perusteena käytetään sitä, että jossakin muualla eläimiä kohdellaan vielä huonommin, niin sittenhän Suomeen pitäisi saada myös lapsiprostituoituja, joita kohdellaan paremmin kuin Vietnamissa.

Alko ja Veikkaus ovat olemassa, jotta ne kasvattaisivat myyntiään ja saisivat maksettua pomoilleen kohtuuttoman isoja palkkoja. Lisäksi ne ovat saaneet ovelasti poliitikot ja mainostajista riippuvat mediat mukaan oman asemansa pönkittämiseen. Ilkka Kanerva puolusti tällä viikolla sitä, että Helsingin köyhillä alueilla on rahapeliautomaatteja. Siis niitä helvetinkoneita, jotka ovat suora tulonsiirto köyhiltä rikkaille. Ja yllättäen Kanerva nimitetäänkin nyt Veikkauksen hallitukseen.

Kansanedustaja Pekka Puska taas lobbasi Alkon puolesta surullisessa syksyn viinakeskustelussa, vaikka sai sieltä korvauksia. Olen kritisoinut tätä aiemmin. Ei ihme, ettei Pekka Puska vastannut perjantaina tervehdykseeni eduskunnassa. Totuus sattuu, varsinkin, kun Puskaa taisi harmittaa, kun alkoholin kulutus ei olekaan kääntynyt nousuun alkuvuodesta, kuten hän fantasioi.

Suomi jakaa joka vuosi 4-7,3 miljardia yritystukia. Se on enemmän kuin velkaannumme vuodessa. Paitsi, että yritystuet vääristävät kilpailua, usein ne ovat täysin järjettömiä.

Matkustajalaivaliikennettä tuetaan Suomessa vuosittain kaikkiaan 250 miljoonalla eurolla. Meidän veroillamme tuetaan siis alkoholiverojen kiertoa ja sitä, että suomalaiset saavat mennä saastuttavilla laivoilla pettämään puolisoaan! Ei ihme, että suurin osa puolueista ja AY-liikkeestä järjestää veronkiertoseminaarinsa juuri laivoilla. Tässäkin tärkeää on siis elinkeino, ei Suomen etu. Vertailun vuoksi: 250 miljoonaa euroa on enemmän kuin kohutut vuosittaiset leikkaukset ammatillisesta koulutuksesta.

Pisa-tulosten sijaan voisimme pian alkaa brändätä itseämme ulkomailla dokausristeilyjen suurvaltana!

Myös taksimonopolissa tärkeintä oli elinkeino, ei asiakas. Siksi ala vastusti vapauttamista kuin itäsaksalainen rajavartiomies. Ja kohtelee maksavia asiakkaita yhtä hienotunteisesti kuin lukijapalautteita lehtien toimituksiin soitteleva Erkki Liikanen.

Kun taksikuski on vihainen Uberille, se on tyystin sama, jos minä olisin vihainen YouTubelle ja internetille. Olihan se mahtavaa, kun kaltaiseni luonnevikansa kaupallistanut keskinkertaisuus sai ennen rustailla kolumneja yksinoikeudella lehteen ja tv-ohjelmia telkkariin. Ja nyt kuka tahansa saa tubettaa tai kirjoittaa blogeja. Sama kilpailun lisääntyminen, jota taksialalla tapahtuu myöhemmin tänä vuonna, tapahtui medialle jo 20 vuotta sitten. Ja se on loistavaa!

Jos toimittajat olisivat saaneet lobata internetiä ja sosiaalista mediaa vastaan kuten apteekkarit ja taksikuskit omia alojaan, somea ja nettiä ei olisi ikinä tullut Suomeen.

Eduskunnassa taksiyrittäjät saivat lobata omaa alaansa estoitta, kuten myös itsekäs apteekkiala, jota erityisesti kokoomus suosii. Apteekkiala ei siis kannata markkinataloutta, vaan oikeutta painaa rahaa. Suomalainen apteekkari tekee voittoa keskimäärin 270 000 euroa. Monet apteekkarit tienaavat yli miljoonaa.

Tienesteissä ei olisi mitään pahaa, jos ne syntyisivät markkinataloudessa, eivät alueellisessa monopolissa.

Välillä tuntuu myös, että eduskunnan alainen Sitrakin on olemassa vain siksi, että sitralaisilla olisi töitä. Seura-lehden mukaan Sitra-käyttää pelkästään kokoustarjoiluihin, siis viinereihin ja kahviin, 500 000 euroa vuodessa. Vertailun vuoksi: valtionvarainministeriöllä ei ollut varaa enää Veikko Hurstin 80 000 euron vuotuiseen tukeen.

Ok. Nyt puhun hetken sotesta ja maakuntauudistuksesta. Älä katoa! Anelen, että luet loppuun. Sen työllistävä vaikutus on työllistää mahdollisimman monta kepulaista. Milläköhän kotiseksivideolla kokoomus on saatu kiristettyä tähän mukaan? Perussuomalaiset taas suostuivat, koska eivät edes tajunneet mistä oli kysymys.

Maakuntauudistuksessa on vähemmän järkeä kuin postmodernissa queer-teoriassa tai homeopatiassa. Syksyllä pitäisi olla jotkin hemmetin maakuntavaalit, joita siirrettiin jo kertaalleen. Yksikään äänestäjä ei tiedä, mistä oikein äänestetään ja mitä se maakuntahallinto tekee. Eivät tiedä poliitikot itsekään. Pahimmassa tapauksessa samat tyypit istuvat eduskunnassa, kunnanvaltuustossa ja sitten vielä siinä maakuntahallinnossa.

Maakuntauudistusta ei ole tehty kansalaisia varten, se on tehty poliitikkoja varten. Maakuntauudistuksessa tärkeintä on, että siellä on hommia kolmelle eri kerrokselle samoja päättäjiä. Ei se kasvata valtion rahoja, vaan tuhlaa niitä. Kun kolme uimataidotonta köytetään yhteen ja heitetään jorpakkoon, eivät ne silti osaa uida.

Onneksi yön ainoita valopilkkuja vilkkuu nykyään muuallakin kuin monopolitaksin katolla. Onnibussi mahdollisti pienituloisten matkustamisen ja pakotti myös VR:n skarppaamaan, vaikka bussiyhtiöt sitä tietysti vastustivat ja lobbasivat poliitikkoja. Ja Lidl sai muutkin ketjut laskeman ruuan hintaa, vaikka se Suomessa on vieläkin järkyttävän kallista. Ei maataloustuista ja EU-tulleista huolimatta, vaan juuri niiden takia. Ne ovat siis suojaamassa eurooppalaista taloutta kolmannen maailman köyhän viljelijän kustannuksella.

Silti Suomi kuuluu edelleen eturyhmille. Niille, jotka ovat jo valmiiksi rikkaita, se sopii hienosti. Kun huippurikas vastustaa keskiluokan tai yrittäjien veronalennuksia, hän saa usein vasemmistolta aplodit. Syynä on kuitenkin se, että silloin kukaan ei uhkaa heidän statustaan.